Trompopbotsing in Vrystaat eis lewe van 3Argieffoto: ER24 Drie mense is dood en 21 beseer toe twee minibustaxi’s Donderdag reg van voor in die Vrystaat gebots het. Russel Meiring, woordvoerder van ER24, het gesê die botsing het op die R26, sowat 15 km buite Ladybrand plaasgevind. “Dit is nog nie duidelik wat tot die trompopbotsing gelei het nie. Met paramedici se aankoms op die toneel is een taxi se wrak in die noodlaan aangetref en ŉ groter taxi aan die kant van die pad. Albei taxi’s is erg beskadig,” het Meiring gesê. Die bestuurders van albei taxi’s was reeds dood toe hulle ondersoek is. Hul liggame was in die wrakke vasgekeer. “Nog vier mense was in die taxi’s vasgekeer en reddingswerkers moes meganiese toerusting gebruik om hulle te bevry.” Twintig mense het beserings opgedoen wat strek van matig tot ernstig. Twee mense is in ŉ kritieke toestand na nabygeleë hospitale geneem. Een van dié pasiënte, ŉ vrou, is by haar aankoms in die hospitaal dood verklaar. Die Ladybrand-polisie ondersoek ŉ saak van strafbare manslag.